**Informatīvais ziņojums**

**“Par pašvaldību aizņēmumiem Eiropas Savienības līdzfinansētajiem izglītības iestāžu un uzņēmējdarbības attīstības** **investīciju projektiem”**

Aizņēmumi Eiropas Savienības un citas ārvalstu finanšu palīdzības līdzfinansētajiem projektiem (turpmāk – ES projekti) attiecināmo izmaksu apjomā ir noteikti kā prioritāte likuma “Par valsts budžetu 2019.gadam” 15.panta sestajā daļā, Ministru kabineta (turpmāk – MK) un Latvijas Pašvaldību savienības (turpmāk – LPS) domstarpību un vienošanās protokolā par 2019.gada budžetu un MK 2019.gada 11.jūnija sēdes protokollēmumā[[1]](#footnote-1) (turpmāk - MK 2019.gada 11.jūnija sēdes lēmums).

Informāciju par 2019.gada kopējo pašvaldību aizņēmumu limitu un pašvaldību aizņēmuma pieprasījumu apjomiem Finanšu ministrija sniedza informatīvajā ziņojumā “Par 2019.gada kopējo pašvaldību aizņēmumu limitu un pašvaldību aizņēmumu pieprasījumiem”, kas tika atbalstīts ar MK 2019.gada 11.jūnija sēdes lēmumu.

Informāciju par pašvaldību iesniegtajiem aizņēmumu pieprasījumiem ES līdzfinansētajiem projektiem, ES izglītības iestāžu investīciju projektiem, kas bija iesniegti uz 2019.gada 26.jūniju, un izglītības iestādes investīciju projekta “Alojas Ausekļa vidusskolas Lielās skolas ēkas pārbūve” ārkārtas situācijas sakārtošanai un skolas funkcionalitātes nodrošināšanai 2019.gadā Finanšu ministrija sniedza informatīvajā ziņojumā “Par pašvaldību aizņēmumiem Eiropas Savienības līdzfinansētajiem izglītības iestāžu investīciju projektiem un ārkārtas situācijas izglītības iestādes investīciju projektam”, kas tika atbalstīts ar MK 2019.gada 2.jūlija sēdes protokollēmu[[2]](#footnote-2).

Finanšu ministrija informatīvajā ziņojumā “Par pašvaldību aizņēmumiem Eiropas Savienības līdzfinansētajiem izglītības iestāžu investīciju projektiem un ārkārtas situācijas izglītības iestādes investīciju projektam” informēja, ka meklēs fiskāli atbildīgu risinājumu kā operatīvi nodrošināt aizņēmumus pašvaldībām arī citiem nozīmīgas prioritātes ES projektiem.

Izvērtējot pašvaldību iesniegtos aizņēmumu pieprasījumus ES projektu īstenošanai uz 2019.gada 2.augustu secināms, ka aizņēmumi nepieciešami ES vispārējās izglītības iestāžu investīciju projektiem, lai skolēniem nodrošinātu kvalitatīvu mācību procesu, un ES uzņēmējdarbības attīstības investīciju projektiem, lai varētu palielināt privāto investīciju apjomus, veicot ieguldījumus komercdarbības attīstībai nepieciešamajā infrastruktūrā, kā arī, lai sakārtotu un attīstītu degradētās ražošanas teritorijas.

Informācija par pašvaldību iesniegto ES projektu aizņēmumu[[3]](#footnote-3) pieprasījumu, kam nav saņemti aizņēmumi, kopējo apmēru apkopota zemāk norādītajā tabulā:

**Pašvaldību aizņēmumu pieprasījumi ES projektiem uz 2019.gada 2.augustu**

***milj. EUR***

|  |  |  |  |  |
| --- | --- | --- | --- | --- |
| **Mērķis** | **Kopā** | **2019** | **2020** | **2021** |
| ES izglītības iestāžu investīciju projekti | **4,6** | 2,3 | 2,1 | 0,2 |
| ES uzņēmējdarbības attīstības investīciju projekti  | **12,4** | 4,8 | 7,6 |   |
| ES pārējie projekti | **42,4** | 25,3 | 17,1 |   |
| **Kopā:**  | **59,4** | **32,4** | **26,8** | **0,2** |

No pašvaldību iesniegtajiem aizņēmuma pieprasījumiem uz 2019.gada 2.augustu ir apkopota informācija par 2019.gadā un vidējā termiņā nepieciešamajiem ES vispārējās izglītības iestāžu investīciju projektu un ES uzņēmējdarbības attīstības investīciju projektu aizņēmumiem, par kuriem ir noslēgta vienošanās ar Centrālo finanšu un līgumu aģentūru par ES projekta īstenošanu un kuri tiek īstenoti Eiropas Savienības struktūrfondu un Kohēzijas fonda 2014. – 2020.gada plānošanas perioda darbības programmas “Izaugsme un nodarbinātība” 8.1.2.specifiskā atbalsta mērķa “Uzlabot vispārējās izglītības iestāžu mācību vidi”, 4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās”, 3.3.1.specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” 5.6.2.specifiskā atbalsta mērķa “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” ietvaros.

Minētajiem projektiem kopējais nepieciešamais aizņēmuma apmērs, kas nepārsniedz attiecināmo izmaksu apjomu, ir 17 milj. EUR, tajā skaitā 2019.gadā 7,1 milj. EUR, 2020.gadā 9,7 milj. EUR, 2021.gadā 0,2 milj. EUR. Informācija par katra šī projekta maksimāli pieļaujamo aizņēmuma apmēru ir ietverta informatīvā ziņojuma pielikumā. Aizņēmumu pieteikumu izvērtēšanas procesā, ievērojot normatīvajos aktos noteiktos pašvaldību aizņemšanās nosacījumus un kārtību, aizņēmumu apmērs var tikt samazināts, kā arī precizēts tā izņemšanas sadalījums vidējā termiņā atbilstoši projektu plānotajiem izpildes grafikiem.

Iespējamais resurss augstāk minēto aizņēmumu operatīvākai nodrošināšanai ir aizņēmumu limita pārdale valsts budžeta aizdevumu kopējā palielinājuma ietvaros. Finanšu ministrija regulāri seko valsts budžeta aizdevumu izpildei un meklēs risinājumu aizņēmuma limita pārdalei, analizējot iespējas pārdalīt resursus no pārējiem valsts budžeta aizņēmējiem - valsts un pašvaldību kapitālsabiedrībām, citām atvasinātām publiskām personām (augstskolas, ostas), lai nodrošinātu aizņēmumus ES vispārējās izglītības iestāžu investīciju projektu un ES uzņēmējdarbības attīstības investīciju projektu īstenošanai.

Pārējie pašvaldību aizņēmuma pieprasījumi ES projektiem ar aizņēmuma apmēru, kas nepārsniedz attiecināmo izmaksu kopsummu, tiek izskatīti vispārējā kārtībā ienākošā secībā atbilstoši pašvaldību aizņēmuma pirmstermiņa atmaksām, kas katru mēnesi pieaug, ņemot vērā ES projektu īstenošanas naudas plūsmas aprites intensitāti.

Būtisks faktors jaunu aizņēmumu izsniegšanai ir pašvaldību finanšu disciplīna aizņēmumu pirmstermiņa atmaksu veikšanā, aizņēmumu apgūšanā atbilstoši plānotajam. Finanšu ministrija (Valsts kase):

1. sadarbībā ar Lauku atbalsta dienestu, Vides aizsardzības un reģionālas attīstības ministriju un Centrālo finanšu un līgumu aģentūru ir pilnveidojusi informācijas apmaiņu ES projektiem, lai veiktu pastiprinātu pārbaudi par aizņēmumu pirmstermiņa atmaksām, kas ir būtisks resurss jaunu aizņēmumu izsniegšanai. Finanšu ministrija ir informējusi visas pašvaldības par to, ka pašvaldībām, kuras nebūs izpildījušas aizdevuma līguma nosacījumus par aizņēmumu pirmstermiņa atmaksām, nebūs iespēja saņemt jaunus aizņēmumus līdz attiecīgo saistību izpildei (atmaksu veikšanai);
2. strādā pie priekšlikumu izstrādes, lai novērstu neapgūto aizņēmumu masveida pārcelšanu uz nākamo gadu, kas būtiski samazina pašvaldību kopējo aizņēmuma limitu. Lai varētu savlaicīgi apzināt iemeslus, kāpēc pašvaldības neapgūst pieprasītos aizņēmumus, ministrija ir lūgusi visām pašvaldībām iesniegt informāciju par neapgūtajiem aizņēmumiem (apmēriem un iemesliem), lai dotu iespēju saņemt aizņēmumus citām pašvaldībām.

Finanšu ministrija, ievērojot likuma “Par valsts budžetu 2019.gadam” 15.panta sestajā daļā un MK 2019.gada 11.jūnija sēdes lēmumā noteiktos aizņemšanās nosacījumus, turpinās meklēt fiskāli atbildīgu risinājumu kā nodrošināt aizņēmumus pašvaldībām arī citiem nozīmīgas prioritātes ES projektiem.

Ievērojot normatīvajos aktos noteiktos pašvaldību aizņemšanās nosacījumus un kārtību, no 2019.gada aizņēmuma limita pārdales valsts budžeta aizdevumu kopējā palielinājuma ietvaros atbilstoši likuma “Par valsts budžetu 2019.gadam” 15.panta sestajā daļā noteiktajiem nosacījumiem, tiek izsniegti aizņēmumi ES vispārējās izglītības iestāžu investīciju projektiem un ES uzņēmējdarbības attīstības investīciju projektiem, par kuriem ir noslēgta vienošanās ar Centrālo finanšu un līgumu aģentūru par ES projekta īstenošanu un kuri tiek īstenoti Eiropas Savienības struktūrfondu un Kohēzijas fonda 2014. – 2020.gada plānošanas perioda darbības programmas “Izaugsme un nodarbinātība” 8.1.2.specifiskā atbalsta mērķa “Uzlabot vispārējās izglītības iestāžu mācību vidi” un 4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās”, 3.3.1.specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” un 5.6.2.specifiskā atbalsta mērķa “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” ietvaros ar aizņēmuma apmēru, kas nepārsniedz projekta  attiecināmo izmaksu kopsummu, atbilstoši informatīvā ziņojuma pielikumam.

Finanšu ministra vietā-

vides aizsardzības un

reģionālās attīstības ministrs J.Pūce

Tisenkopfa 67095467

baiba.tisenkopfa@fm.gov.lv

1. *Ministru kabineta 2019.gada 11.jūnija sēdes protokollēmums Nr.28 34.§ “Informatīvais ziņojums “Par 2019.gada kopējo pašvaldību aizņēmumu limitu un pašvaldību aizņēmumu pieprasījumiem””.* [↑](#footnote-ref-1)
2. *Ministru kabineta 2019.gada 2.jūlija sēdes protokollēmums Nr.31 51.§ “Informatīvais ziņojums “Par pašvaldību aizņēmumiem Eiropas Savienības līdzfinansētajiem izglītības iestāžu investīciju projektiem un ārkārtas situācijas izglītības iestādes investīciju projektam””.* [↑](#footnote-ref-2)
3. *aizņēmuma apmērs, kas nepārsniedz projekta  attiecināmo izmaksu kopsummu.* [↑](#footnote-ref-3)